ครม.เห็นชอบให้ธ.ก.ส.ชดเชยส่วนต่างประกันรายได้เกษตรกร
ครม.เห็นชอบ ธ.ก.ส. ควักเนื้อจ่ายค่าส่วนต่างให้เกษตรกรในโครงการประกันรายได้รอบ 2 หลังงบไทยเข้มแข็งเหลือแค่ 9,000 ล้านบาท
30 มี.ค. 2553

ครม.เห็นชอบ ธ.ก.ส. ควักเนื้อจ่ายค่าส่วนต่างให้เกษตรกรในโครงการประกันรายได้รอบ 2 หลังงบไทยเข้มแข็งเหลือแค่ 9,000 ล้านบาท
นายวัชระ กรรณิการ์ รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) อนุมัติให้ใช้เงินทุนจากทางธนาคารเพื่อการเกษตรและสหกรณ์การเกษตร (ธ.ก.ส.) ในการจ่ายเงินชดเชยส่วนต่างให้กับเกษตรกรตามสัญญาโครงการประกันรายได้ในช่วงที่เกษตรกรยังไม่ได้รับเงินชดเชย โดยค่าส่วนต่างดังกล่าว ธ.ก.ส.สามารถคิดต้นทุนทางการเงินในอัตราดอกเบี้ย 1.98 % ของเงินต้นได้ โดยให้เบิกจ่ายเงินจากโครงการไทยเข้มแข็งในส่วนของโครงการประกันรายได้ในวงเงิน 4 หมื่นล้านบาท เพื่อชำระคืนให้กับ ธ.ก.ส. แต่ขณะนี้เหลือวงเงินอยู่ประมาณ 9,000 ล้านบาท หากไม่พอให้ไปจัดสรรงบประมาณรายจ่ายปี 2554 ต่อไป
นอกจากนี้ ครม. ได้อนุมัติการลงนามบันทึกความเข้าใจระหว่างกระทรวงพาณิชย์ กับกระทรวงการค้าและอุตสาหกรรมประเทศฟิลิปปินส์ เกี่ยวกับแผนการลดภาษีสินค้าข้าวภายใต้เขตการค้าเสรีอาเซียน (อาฟตา) ของฟิลิปปินส์ และนำบันทึกเสนอรัฐสภาพิจารณาให้ความเห็นชอบ เพื่อให้บันทึกความเข้าใจดังกล่าวมีผลบังคับใช้ต่อไป